SEADUSEMUUDATUS | Vaktsiinikahju eest saab nõuda hüvitist(11)
1. maist käivitus Eestis vaktsiinikindlustus, nüüd võivad vaktsineerimise tõttu rasket tervisekahju saanud inimesed taotleda hüvitist.
Vaktsiinikahju hüvitis on ühekordne väljamakstav tulumaksuvaba hüvitis inimesele, kellel on COVID-19 vastase vaktsineerimise tagajärjel tekkinud raske tervisekahjustus. Et hüvitise taotlus tingimustele vastaks, peab olema vaktsineerimine toimunud Eestis, kahjustus peab olema kestnud vähemalt neli kuud või lõppenud inimese surmaga ning tervisehäire peab olema arsti poolt dokumenteeritud. Ravimiamet peab pärast haigekassalt taotluse saamist hindama, et tegu on vähemalt tõenäolise põhjusliku seosega vaktsineerimise ja tekkinud tervisekahjustuse vahel.
Oluline on nii patsiendiportaali, e-posti kui ka kirja teel taotluse esitajatel jälgida, et kõik vajalikud andmeväljad saaksid täidetud, küsimused vastatud ja nõutud dokumendid lisatud. Ka tuleb anda nii haigekassale kui ravimiametile nõusolek oma terviseandmete nägemiseks.
Enne hüvitise taotlemist soovitab haigekassa põhjalikult tutvuda haigekassa kodulehel oleva infoga, veendumaks, et taotluse esitamine on asjakohane.